Ο έμπορος, όταν χρησιμοποιείται η επωνυμία του από τρίτο, μπορεί να ζητήσει:

α)να σταματήσει η παράνομη χρησιμοποίηση της επωνυμία του (αξίωση «για παράλειψη»)

β)να του καταβληθεί αποζημίωση (αξίωση αποζημίωσης)

γ)να επιβληθούν ποινικές κυρώσεις στον τρίτο.

**Διακριτικός τίτλος**

1. ***Τι γνωρίζετε για το διακριτικό τίτλο;***

Είναι το σημείο που σχηματίζεται ή από όνομα, επωνυμία, ονομασία, έστω και φανταστική, ή από οποιαδήποτε πρόταση αρκεί να έχει διακριτική δύναμη (π,χ, Hotel Hilton, cine ODEON), και να μην αντίκειται στα «χρηστά ήθη», στην «καλή πίστη» και στη δημόσια τάξη και διακρίνει το εμπορικό κατάστημα μιας ατομικής ή εταιρικής επιχείρησης.

Η διαφορά με την επωνυμία είναι ότι ο διακριτικός τίτλος διακρίνει το εμπορικό κατάστημα (αντικειμενικό γνώρισμα), ενώ η επωνυμία τον έμπορο (υποκειμενικό γνώρισμα).

Μπορεί να συμπίπτει με την εμπορική επωνυμία και το σήμα.

Το δικαίωμα στην αποκλειστική χρήση του διακριτικού τίτλου αποκτάται με την χρησιμοποίηση δημόσια για πρώτη φορά και προστατεύεται, όπως και η εμπορική επωνυμία.

**Σήμα**

1. ***Τι γνωρίζετε για το εμπορικό σήμα;***

***Σήμα*** είναι κάθε σημείο που επιδέχεται γραφικής παράστασης, ικανό να διακρίνει τα ***προϊόντα*** ( βιομηχανικά, εμπορικά, γεωργικά, κτηνοτροφικά, πτηνοτροφικά) ή τις ***υπηρεσίες*** μιας επιχείρησης ατομικής ή εταιρικής και ελεύθερου επαγγελματία από εκείνα άλλων επιχειρήσεων (***αντικειμενικό γνώρισμα***).

Σήμα μπορούν να αποτελέσουν οι λέξεις, τα ονόματα φυσικών ή νομικών προσώπων, ψευδώνυμα, απεικονίσεις, σχέδια, γράμματα, αριθμοί, ήχοι, διαφημιστικά slogans, μουσικές φράσεις, σχήμα προϊόντος ή συσκευασίας του, ο τίτλος εφημερίδας ή περιοδικού.

Στο σήμα αναγράφεται συνήθως η ένδειξη R (registered) που σημαίνει σήμα κατατεθέν ή ΤΜ, ΤS (trade mark, trade services) που σημαίνει διακριτικό με εμπορικά δικαιώματα. Οι όροι brand name, mark σημαίνουν εμπορική επωνυμία, διακριτικός τίτλος και σήμα (η ένδειξη C copyright αναγράφεται στα έργα πνευματικής ιδιοκτησίας π.χ. έργα λογοτεχνίας).

Το σήμα λειτουργεί (***(λειτουργίες του σήματος: διακριτική, διαφημιστική και εγγυητική)***:

1. Ως διακριτικό σημείο αναγνώρισης της επιχείρησης ***προέλευσης,***
2. Ως ***διαφήμιση*** αυτής,
3. Ως ***εγγύηση ποιότητας.***

**Κτήση**

1. ***Πώς αποκτάται το σήμα και ποια δικαιώματα παρέχει στον δικαιούχο;***

Το δικαίωμα για αποκλειστική χρήση του σήματος αποκτάται πρωτότυπα μόνο με ***κατάθεση δήλωσης και την καταχώρισή του*** στον ΟΒΙ (Οργανισμός Βιομηχανικής Ιδιοκτησίας)

 Η διαδικασία είναι η εξής:

1. ***Κατάθεση δήλωσης*** στον Οργανισμό Βιομηχανικής Ιδιοκτησίας (ΟΒΙ), στην υπηρεσία σημάτων, όπως προβλέπεται.
2. ***Καταχώριση του σήματος στο ειδικό μητρώο σημάτων*** (δημόσιο έγγραφο)

 Σήμα που έγινε αμετάκλητα δεκτό θεωρείται ότι καταχωρήθηκε από την ημέρα που υποβλήθηκε η δήλωση.

Πριν ξεκινήσει η διαδικασία καταχώρισης ενός εμπορικού σήματος προτείνεται ο ***έλεγχος της διαθεσιμότητάς του*** στη βάση δεδομένων «[TMview](https://www.tmdn.org/tmview/#/tmview)». Με την αναζήτηση όμοιων προγενέστερων εμπορικών σημάτων, αποφεύγεται η απόρριψη του νέου -υπό καταχώριση- εμπορικού σήματος, ενώ διασφαλίζεται η δημιουργία εμπορικών σημάτων που δε θα έρχονται σε σύγκρουση με άλλα ήδη καταχωρισμένα.

Η βάση δεδομένων «TMview» περιέχει πληροφορίες για δηλώσεις καταχώρισης εμπορικών σημάτων και καταχωρισμένα εμπορικά σήματα από όλα τα εθνικά γραφεία της Ευρωπαϊκής Ένωσης, από το Γραφείο Διανοητικής Ιδιοκτησίας της Ευρωπαϊκής Ένωσης (EUIPO) και από αρκετά διεθνή συνεργαζόμενα γραφεία εκτός ΕΕ.

 Σήμα που έγινε αμετάκλητα δεκτό θεωρείται ότι καταχωρήθηκε από την ημέρα που υποβλήθηκε η δήλωση.

**Λόγος απαραδέκτου του σήματος**

***109. Ποιοι είναι οι λόγοι απαραδέκτου του σήματος;***

Δεν καταχωρούνται ως σήματα σημεία που:

α) δεν μπορούν να αποτελέσουν σήμα σύμφωνα με την έννοια του σήματος.

β) στερούνται διακριτικού χαρακτήρα.

γ) συνίστανται αποκλειστικά από σημεία ή ενδείξεις που χρησιμεύουν στις συναλλαγές για τη δήλωση του είδους, της ποιότητας, των ιδιοτήτων, της ποιότητας, του προορισμού, της αξίας, της γεωγραφικής προέλευσης ή του χρόνου παραγωγής του προϊόντος ή παροχής υπηρεσίας ή άλλων χαρακτηριστικών τους.

δ) συνίστανται αποκλειστικά από σημεία ή ενδείξεις, που έχουν καταστεί συνήθη στην καθομιλουμένη ή πάγια πρακτική συναλλαγών.

ε) συνίστανται αποκλειστικά από το σχήμα που επιβάλλεται από τη φύση του προϊόντος.

στ) αντίκεινται στη δημόσια τάξη ή τα χρηστά ήθη.

ζ) μπορούν να παραπλανήσουν το κοινό.

Δεν καταχωρούνται ως σήματα:

α) η σημαία, τα εμβλήματα, τα σύμβολα, οι θυρεοί, τα σημεία και επισήματα του ελληνικού και λοιπών κρατών, τα σημεία μεγάλης συμβολικής αξίας και ιδίως θρησκευτικά σύμβολα, παραστάσεις και λέξεις.

β) τα σημεία των οποίων η κατάθεση αντίκειται στην καλή πίστη ή έγινε κακόπιστα.

Επίσης, δεν γίνεται δεκτό για καταχώριση σήμα που ταυτίζεται με προγενέστερο, ή λόγω της ταυτότητας με προγενέστερο και της ομοιότητας των προϊόντων μπορεί να προκληθεί σύγχυση στο κοινό ή εάν μοιάζει με προγενέστερο σήμα, αλλά δεν μοιάζουν, οι υπηρεσίες του, το οποίο όμως έχει αποκτήσει φήμη.

**Δικαιώματα που παρέχει το σήμα:**

α) χρήσης του σήματος από το δικαιούχο.

β) να επιθέτει ο δικαιούχος το σήμα στα προϊόντα.

γ) να χαρακτηρίζει τις παρεχόμενες υπηρεσίες

δ)να επιθέτει το σήμα στα περικαλύμματα και συσκευασίες, στο χαρτί αλληλογραφίας, στα τιμολόγια, τιμοκαταλόγους, αγγελίες, διαφημίσεις.

ε)να το χρησιμοποιεί σε ηλεκτρονικά ή οπτικοακουστικά μέσα.

**Προστασία του σήματος**

1. ***Πώς προστατεύεται το σήμα;***

**α)Αστική**

Σε περίπτωση χρησιμοποίησης ή παραποίησης ή απομίμησης ξένου σήματος, παρέχεται στον δικαιούχο δικαίωμα παράλειψης ή αποζημίωσης ή και τα δύο, ενώ μπορεί να ζητηθεί και λήψη ασφαλιστικών μέτρων κατά περίπτωση.

**β) Ποινική**

Προβλέπονται ποινές φυλάκισης τουλάχιστον τριών (3) μηνών και χρηματική ποινή τουλάχιστον 590 ΕΥΡΩ σε όποιον παραποιεί ή κάνει εν γνώσει χρήση παραποιημένου σήματος, θέτει σε προϊόντα της επιχείρησής του εν γνώσει ξένο σήμα, απομιμείται ξένο σήμα, πωλεί ή κυκλοφορεί προϊόντα που αφορούν σήμα που αποτελεί παραποίηση ή απομίμηση ξένου σήματος, χρησιμοποιεί εμβλήματα και σύμβολα του ελληνικού κράτους και θρησκευτικά σύμβολα ως σήμα.

**Διάρκεια προστασίας**

Η προστασία του σήματος διαρκεί για μια δεκαετία από την επομένη της κατάθεσης και μπορεί να παρατείνεται για μια δεκαετία.

**Μεταβίβαση σήματος**

1. ***Πώς μεταβιβάζεται και πώς διαγράφεται το σήμα;***

Το δικαίωμα επί του σήματος μπορεί να μεταβιβαστεί εν ζωή ή αιτία θανάτου, ανεξάρτητα από τη μεταβίβαση της επιχείρησης (παράγωγη κτήση).

**Διαγραφή του σήματος**

Οι περιπτώσεις διαγραφής με απόφαση της Διοικητικής Επιτροπής Σημάτων ή των αρμοδίων δικαστηρίων είναι:

α) Εάν, μέσα σε πέντε (5) έτη από την καταχώριση, δεν γίνεται από τον δικαιούχο ουσιαστική χρήση για τα προϊόντα ή υπηρεσίες που έχει καταχωρηθεί ή γίνει διακοπή της χρήσης του για πέντε (5) συνεχή έτη.

β) Εάν παύσει να λειτουργεί η επιχείρηση, με εξαιρέσεις.

γ)Εάν λόγω αδράνειας του δικαιούχου, το σήμα καταστεί κοινόχρηστο.

δ) Εάν υπάρχει περίπτωση παραπλάνησης του κοινού, ιδίως ως προς τη φύση, την ποιότητα ή τη γεωγραφική προέλευση των προϊόντων ή των υπηρεσιών.

ε) Εάν καταχωρήθηκε με μη νόμιμο τρόπο.

**Συλλογικά σήματα**

Συνεταιρισμοί, ενώσεις ή σύλλογοι που επιδιώκουν επαγγελματικούς σκοπούς και έχουν νομική προσωπικότητα, ακόμη και αν δεν έχουν δική τους επιχείρηση, μπορούν να καταθέτουν σήματα, για να διακρίνουν προϊόντα ή υπηρεσίες που παράγονται, πωλούνται ή παρέχονται από τα μέλη τους.

**Αθέμιτος ανταγωνισμός**

1. ***Τι γνωρίζετε για τον αθέμιτο ανταγωνισμό; Αναφερθείτε αναλυτικά στις πράξεις που χαρακτηρίζονται «αθέμιτος ανταγωνισμός» (ερώτηση πιστοποίησης 29, ομάδα Α)***

Υπάρχει νόμος που καθορίζει τα όρια πέρα από τα οποία ο ανταγωνισμός μεταξύ των εμπόρων γίνεται αθέμιτος και τιμωρείται από το νόμο.

Ορίζεται ότι απαγορεύεται κατά τις εμπορικές, βιομηχανικές ή γεωργικές συναλλαγές κάθε πράξη που γίνεται με σκοπό ανταγωνισμού και αντίκειται στα χρηστά ήθη.

Προϋποθέσεις εφαρμογής αυτής της απαγόρευσης είναι:

1. Η πράξη (ενέργεια ή παράλειψη) να γίνεται με σκοπό ανταγωνισμού
2. Η πράξη αυτή να αναφέρεται στον κύκλο των εμπορικών, βιομηχανικών ή γεωργικών συναλλαγών.
3. Η πράξη να είναι αντίθετη στα χρηστά ήθη, δηλαδή σε κανόνες της κοινωνικής ηθικής, δηλαδή αντιλήψεις που σχημάτισε η κοινωνία για το ηθικό και ανήθικο.

Ειδικές απαγορευτικές διατάξεις είναι:

1)Πράξεις που στρέφονται εναντίον όλων των ανταγωνιστών:

α) Ψεύτικη διαφήμιση.

β) Ανακοινώσεις δημόσιες ότι εκποιούνται εμπορεύματα από πτώχευση, ενώ αυτό είναι αναληθές.

2)Πράξεις που στρέφονται εναντίον συγκεκριμένου ανταγωνιστή:

α) Δυσφήμιση από ανταγωνιστή.

β)Χρησιμοποίηση ξένου ονόματος, εμπορικής επωνυμία ή διακριτικού τίτλου.

γ) Κατάχρηση επαγγελματικού απορρήτου.

Προβλέπεται αστική και ποινική προστασία, σε περίπτωση παραβίασης.